Tɨꞌɨj Jesús ayan tyuꞌutaxajtacaꞌa, aj puꞌi uteꞌe aꞌujnyeeracaꞌa ayan tiꞌixaata, tɨcɨn: ―Mɨ pej niꞌiyaꞌupua, puꞌuri hui ajna tyajaꞌureꞌenye pej peri raaxaꞌapɨꞌɨntare. Pataꞌaj tihuaꞌutaseijrateꞌen ɨ tyaɨte pej peri rɨꞌɨ tinaataꞌa i nyaj ayauj pueen, nyej ni nyajta rɨꞌɨ timuaataꞌan mueetzi,
aꞌini muaa paj paɨjna cɨn peyan tinyeijca nyej ni nain cɨn antinmuaꞌaréera huaꞌa jemi ɨ tyaɨte, nyej ni neyan huaꞌutaꞌan mej ruuri muaꞌaraꞌani para rusen cɨmeꞌe, matɨj manaꞌa puaꞌamua ɨ pej naatatui inyeetzi.
Ayaa mu een cɨn ruuri muaꞌaraꞌani para rusen cɨmeꞌe maɨjna cɨmeꞌe mej meyan muáamuaꞌati mɨ pej muaa panaꞌa asaɨj paɨn pueen tzaahuatiꞌiraꞌa cɨmeꞌe ɨ Dioj, majta maɨjna cɨmeꞌe mej meyan náamuaꞌati, nyej Jesús pueen, i nyaj nyajta aɨn pueen ɨ Cɨriistuꞌu ɨ pej nyajaꞌutaityacaꞌa.
’Ayaa nu een cɨn rɨꞌɨ timuaataꞌa huaꞌa jemi ɨ mej yan huachaatɨme iiyan chaanaca japua, aꞌini nuꞌuri raꞌantipuaꞌari ɨ paj cɨn peyan tinyeijca.
Ari ijii, mɨ pej niꞌiyaꞌupua, pataꞌaj hui peyan cheꞌeta panaꞌa rɨꞌɨ tinaatyajtuaani mueetzi jemi aꞌij pej rɨꞌɨ tinaataꞌacareꞌe nyatɨꞌɨj nyaun aꞌucatii mueetzi jemi tɨꞌɨj cai xɨ seijraꞌacaa ɨ chaanaca.
’Nuꞌuri neyan huaꞌutaseijrate aꞌij pej een nyaɨme jemi ɨ pej peyan naatatuiiriꞌi aɨme ɨ mej huaꞌa jetze ajtyamaꞌacantacaa ɨ mej yan huachaatɨme iiyan chaanaca japua. Ayaa mu atyaɨtestyamuaꞌa mu pueenyaꞌa. Pajta muaa, muaa paj naatatuiiriꞌi. Majta aɨme, aɨ mu meyan raꞌaraꞌastijre aꞌij paj tyuꞌutaijtacaꞌa.
’Muꞌuri ramuaꞌaree tɨ mueetzi jetze aꞌiraanye nain tɨj panaꞌa paj peyan paɨjna cɨn tinyeijca, aꞌini neyan cheꞌeta nyanaꞌa tihuaꞌutaꞌixaa aꞌij pej peri tinaataꞌixaa inyeetzi. Majta aɨme, ayaa mu raꞌancuraꞌa ɨ nyaj huaꞌutaꞌixaa. Ayaa mu tzaahuatiꞌiraꞌa cɨn ramuaꞌareeracaꞌa nyaj mueetzi jemi aꞌuveꞌeme, majta meyan ráꞌantzaahua pej peyan yan nyajaꞌutaityacaꞌa.
’Ayaa nu huaꞌa cɨmeꞌen muahuavii. Canu neyan muahuavii huaꞌa cɨmeꞌen matɨj manaꞌa puaꞌamua meyan iiyan seijreꞌe ɨ chaanaca japua, silu huaꞌa cɨmeꞌen ɨ paj panaꞌa peri naatáviꞌitɨste, aꞌini atyaɨtestyamuaꞌa mu pueen.
Matɨj manaꞌa puaꞌamua ɨ mej nyetyaɨtestyamuaꞌa pueen, aɨ mu majta atyaɨtestyamuaꞌa pueen mueetzi. Majta aɨme ɨ mej atyaɨtestyamuaꞌa pueen mueetzi, ayaa mu cheꞌeta manaꞌa nyetyaɨtestyamuaꞌa pueen inyeetzi. Ayaa mu rɨꞌɨ tinaataꞌaca inyeetzi maɨjna cɨmeꞌe mej meyan rɨꞌɨ tiꞌityujchaꞌɨ nyatɨj inyaa.
’Canu hui cheꞌe yan huatyaturaasin iiyan chaanaca japua. Ma majta aɨme, aɨ mu xaa meyanna huatyaturaasin. Nyajta inyaa, mueetzi jemi nu aꞌumaꞌa naꞌame. Ayaa nu tiꞌimuahuavii pataꞌaj rɨꞌɨ tihuaꞌuchaɨn amuareꞌeriꞌiraꞌa cɨmeꞌe, aɨme ɨ pej naatáviꞌitɨste mej mi meyan cheꞌeta manaꞌa naijmiꞌi seiraꞌa maj saɨj manaꞌa pueenyeꞌen tyatɨj ityan.
Nyatɨꞌɨj huaꞌa jemi huacatii, nyaa nu rɨꞌɨ tihuaꞌachaɨɨcaꞌa mueetzi jetze maꞌacan. Capu aꞌatɨ áꞌuvej tɨ huaꞌa jetze ajtyamaꞌacan silu aɨjna tɨ ayan tiraavijteꞌe tɨ ayan pueijtzi raacɨꞌɨti. Ayaa pu een cɨn huarɨj tɨ ij ayan aráurasten aꞌij tɨ teꞌeyuꞌusiꞌi ɨ yuꞌuxari jetze.
’Nyajta ijii nu aꞌumaꞌa naꞌame mueetzi jemi. Me nyajta inyaa, ayaa nu neyan tiꞌixa nyatɨꞌɨj nyauj huaꞌa jemi ya huacaj mej mi nain cɨn meyan cheꞌeta manaꞌa huataujtyamuaꞌaveꞌen nyatɨj inyaa tiꞌinyetyamuaꞌaveꞌe.
Nyaa nu tihuaꞌutaꞌixaa ɨ nyuucari ɨ paj cɨn peyan tineijca. Majta aɨme ɨ maj yan huachaatɨme iiyan chaanaca japua, aɨ mu huaꞌajchaɨreꞌe ɨ nyetyaɨtestyamuaꞌa aꞌini camu huaꞌa jetze ajtyamaꞌacan ɨ mej iiyan seijreꞌe. Nyajta inyaa, canu nyajta huaꞌa jetze ajtyamaꞌacan.
’Canu nyaɨjna cɨn neyan muahuavii pej pi hueꞌirajtuaani iiyan chaanaca japua silu pataꞌaj rɨꞌɨ tihuaꞌuchaɨn tɨ ij cai aɨn tɨ aꞌij puaꞌa tiꞌitevi huaꞌantimueꞌitɨn ɨ nyetyaɨtestyamuaꞌa.
Camu huaꞌa jetze ajtyamaꞌacan ɨ mej yan huachaatɨme iiyan chaanaca japua. Nyajta inyaa, ayaa nu cheꞌeta nyanaꞌa cai huaꞌa jetze ajtyamaꞌacan.
Pataꞌaj rɨꞌɨ tihuaꞌutyajtuaani mueetzi jemi paɨjna cɨmeꞌe ɨ nyuucari tɨ ayan tiꞌayajna. Tɨj naꞌa pej peyan tyuꞌutaxajtacaꞌa, aɨ pu ayan tiꞌayajna.
Ayaa nu cheꞌeta nyanaꞌa tihuaꞌutaityacaꞌa maj aꞌucɨ́jxɨꞌɨn nainjapua ɨ chaanaca japua patɨj muaa yan tinyajaꞌutaityacaꞌa.
Nyajta inyaa, ayaa nu huatyányaꞌa mueetzi jemi huaꞌa jetze maꞌacan mej mi majta tzaahuatiꞌiraꞌa cɨn huatauraꞌan majta mueetzi jemi.
’Canu nyaɨme nyanaꞌa cɨmeꞌen muahuavii, silu nyajta neyan tiꞌimuahuavii nyaɨme cɨmeꞌen ɨ mej meyan tyaꞌantzaahuateꞌesin maɨjna cɨmeꞌe aꞌij mej tihuaꞌutaꞌixaateꞌesin, mej mi naimiꞌi meyan saɨj manaꞌa pueenyaꞌa muaꞌaraꞌani, patɨj peyan nyeetzi jemi seijreꞌe, mɨ pej niꞌiyaꞌupua, nyatɨj nyajta inyaa mueetzi jemi seijreꞌe. Micheꞌe hui majta meyan tyejmi jemi seiraꞌa muaꞌaraꞌani mej mi aɨme ɨ maj yan huachaatɨme iiyan chaanaca japua, meyan tyaꞌantzaahuateꞌen pej peyan yan nyajaꞌutaityacaꞌa.
’Aɨjna tɨ huapɨꞌɨ naa seijreꞌe ɨ paj cɨn rɨꞌɨ tinaataꞌa, ayaa nu cheꞌeta nyanaꞌa nyaɨjna cɨn rɨꞌɨ tihuaꞌutaꞌa mej mi meyan saɨj manaꞌa pueenyaꞌa muaꞌaraꞌani tyatɨj ityan, nyatɨj nyajta huaꞌa jemi seijreꞌe, patɨj pajta muaa nyeetzi jemi seijreꞌe. Nyajta nu nyaɨjna cɨn rɨꞌɨ tihuaꞌutaꞌa mej mi nain cɨn saɨj manaꞌa pueenyaꞌa muaꞌaraꞌani, mej mi aɨme ɨ maj yan huachaatɨme iiyan chaanaca japua, meyan raamuaꞌaree pej peyan yan nyajaꞌutaityacaꞌa, pajta peyan cheꞌeta panaꞌa huaꞌutaxeꞌeve patɨj pajta tinaataxeꞌeve inyeetzi.
’Ayaa nu tiꞌijxeꞌeveꞌe, mɨ pej niꞌiyaꞌupua aɨme cɨmeꞌen ɨ pej peyan naatáviꞌitɨste, mej mi maun aꞌutyaturan aꞌu nyaj aꞌutyaváa naꞌame, mej mi majta meyan raaseij maɨjna tɨ huapɨꞌɨ naa seijreꞌe ɨ paj cɨn rɨꞌɨ tinaataꞌa, aɨjna ɨ paj cɨn rɨꞌɨ tinaataꞌa paɨjna cɨmeꞌe pej peyan nyexeꞌevaꞌacaa jajcua ɨmɨ tɨꞌɨj cai xɨ seijraꞌacaa ɨ chaanaca.
’Niyaꞌupua, mɨ paj nain cɨn uraréꞌen, camu hui meyan muamuaꞌate aɨme ɨ mej yan huachaatɨme iiyan chaanaca japua. Me nyajta inyaa, nyaa nu xaa muamuaꞌate. Majta ɨ nyetyaɨtestyamuaꞌa, aɨ mu meyan ramuaꞌaree pej peyan yan nyajaꞌutaityacaꞌa.
Nuꞌuri neyan huaꞌutaseijrate aꞌij pej een. Nyajta nu hui nyauj neyan huaꞌutaseijrateꞌesin mej mi meyan cheꞌeta manaꞌa huaujxeꞌeveꞌen seij majta seij patɨj muaa tiꞌinyexeꞌeveꞌe, nyej ni nyajta huaꞌa jemi seiraꞌa naꞌaraꞌani. ―Ayaa pu tyuꞌutaxajtacaꞌa aɨjna ɨ Jesús.